《邢台》
清代·王廷璧

尘土彫残客里颜，马头隐约见雄关。草蒸湿绿长煎雨，云插空雄欲占山。

流水远通寒棘外，小桥孤卧野花湾。季龙宫殿知何处，惟见苍苔点石斑。

作者简介：河南祥符人，字昆良。顺治九年进士，分刑部任部曹。康熙初擢越东少参。旋因言将兵扰民事左迁汀州。十二年擢西凉庄兵备道。寻病卒。有《珠树堂文集》、《聚远楼诗集》。